《赠古狂 其二》
清代·薛福保

历落无町畦，猖狂蹈大方。时有蓬之心，咫尺迷所将。

隤然得悬解，元珠坠其床。嫉邪素发指，干莫难为刚。

低首奉蛾眉，奔命走欲僵。斯人故莫测，通蔽两不常。

奈何堕神州，不产文身乡。卓为獉狉杰，鹿豕相翱翔。

臃肿与鞅掌，尸祝事庚桑。一被周公服，八尺空昂藏。

作者简介：江苏无锡人，字季怀。薛福成弟。高才通识，诗学甚深。佐丁宝桢幕，以陕西试用知县出仕，累迁四川知府。有《青萍轩文钞》。